Tizenöt év fegyházat kapott a „horogkeresztes” tinigyilkos
Elsőfokon tizenöt év fegyházra ítélte a Bács-Kiskun Megyei Bíróság azt a huszonhárom éves kalocsai férfit, aki tavaly áprilisban brutális kegyetlenséggel megölte tizenkilenc éves barátnőjét. Az ítélet még nem jogerős, mert a vádlott enyhítésért, az ügyész súlyosbításért fellebbezett.
Csütörtök délelőtt hirdetett ítéletet a Bács-Kiskun Megyei Bíróság büntetőtanácsa a tavaly áprilisi, nagy visszhangot kiváltó kalocsai gyilkosság ügyében. Mint többször beszámoltunk róla: egy fiatal férfi súlyosan ittas állapotban brutális módon végzett barátnőjével: késével először szemből, azután hátulról nagy erővel megszúrta, majd a nyakát pontosan meg nem számolható metszéssel körben átvágta, végül a hátán horogkeresztet mintázó vágásokat ejtett. Áldozata holttestét egy horogkeresztes zászlóval takarta le. A. Péter – aki egyébként hozzájárult ahhoz, hogy a sajtó munkatársai a mai tárgyaláson fénykép-és videofelvételeket készítsenek róla – tizenöt év fegyházat és tíz év közügyektől való eltiltást kapott. Surányiné dr. Pólik Edina az ítélet indoklásaként elmondta: enyhítő körülményként vették figyelembe a vádlott többszöri, ellentmondásoktól mentes beismerő vallomását, megbánó viselkedését, és azt, hogy önként feladta magát a rendőrségen. Súlyosbító körülmény volt viszont büntetett előélete, az, hogy a gyilkosságot súlyos alkoholbefolyásoltság alatt követte el és hogy az életellenes bűncselekmények nagyon elszaporodtak napjainkban, különösen Bács-Kiskun megyében. A bírói tanács szerint kétséget kizáróan megállapítható, hogy a gyilkosság indítéka a szerelemféltés és a féltékenység volt, de az is elhangzott, hogy a pszichológus szakértő véleménye szerint a vádlott ideológiai nézetrendszere is hatással lehetett a bűncselekmény elkövetésére. A. Péter ugyanis vonzódott a nemzeti szocialista eszméhez, tagja volt a Magyar Gárdának. A tárgyaláson az is elhangzott: a gyilkosság előtt egy héttel a lány egy üzenetet hagyott a vádlottnak, hogy gondolkodjon el azon, hogyan viselkedett 2009 húsvétján. Mint kiderült, A. Péter az ünnep során, szintén ittas állapotban gázpisztolyt fogott a lány egy volt barátjára. Gyöngyvérnél ez volt az utolsó csepp a pohárban, és közölte a vádlottal, hogy többet nem akarja látni. A. Péter egyébként garázdaság és súlyos testi sértés kísérletének bűntette miatt egyszer már állt bíróság előtt. A vádlott kihallgatása során szóba került egy videófelvétel is, melyet A. Péter még tavaly töltött le az internetről, és melyen az látható, hogy két orosz neonáci lefejez egy kaukázusi férfit. A vádlott elismerte: szörnyű tette elkövetésekor eszébe jutott ez a videó, melyet korábban sokszor meg is nézett, sőt barátnőjének is megmutatta. „Neki nem tetszett” - mondta A. Péter. Azt nem tudta megindokolni, hogy áldozata hátán miért ejtett horogkeresztet formáló vágásokat, a holttestet miért terítette le horogkeresztes zászlóval, illetve hogy a gyilkosság elkövetése idején miért viselt a fején maszkot. A gyilkosságnál használt késeket elmondása szerint azért vásárolta meg, hogy egy polgárháború kitörésekor azzal védje meg magát. A vádlott korábban azt mondta: tettével nem tud elszámolni, hiszen az a saját értékrendje szerint is elfogadhatatlan. „Tudatában vagyok, hogy a legnagyobb bűnt követtem el, és ezt soha nem fogom megbocsátani magamnak. Nem találok magyarázatot arra, amit tettem. Nem akarom felmenteni magamat, hiszen akkor nem jelentkeztem volna önként a rendőrségen. A legőszintébb bocsánatkérésemet tolmácsolom a családnak és a társadalomnak” – vallotta.